PGA verkies dat spelers inentings kry | Netwerk24
PGA verkies dat spelers inentings kry
20 April 2021 08:14
Die PGA-reeks het volgens 'n memorandum wat deur Golfweek bekom is sy spelers en joggies aangemoedig om "so gou moontlik" teen Covid-19 ingeënt te word.
Al moedig die PGA-reeks sy spelers en joggies aan om teen Covid-19 ingeënt te word, is dit nie verpligtend nie. Foto: Getty Images
"Hoewel ons almal aanmoedig om so gou as moontlik inentings te kry, streef die PGA om entstowwe so toeganklik as moontlik te maak sodra dit vir private gebruik beskikbaar gestel word," sê die beheerliggaam in die memo.
Die PGA het dus nie inentings verpligtend gemaak nie. Dit is 'n soortgelyke benadering tot die kwessie van entstowwe as ander Noord Amerikaanse sportligas, insluitende die NFL en NBA.
Golf Digest berig die PGA het verlede week voorlopige riglyne aan sy spelers gestuur wat bepaal dat hulle nie hoef voort te gaan om vir Covid-19 getoets te word indien hulle ingeënt word nie.
Maandag se memo het glo selfs verskeie samesweringsteorieë rakende die inentings aangespreek.
"Daar bestaan algemene wanopvattings en bekommernisse oor onvrugbaarheid, wysiging van DNS, mikroskyfies en dat individue die virus weens die Covid-19-entstof sal kry. Hierdie wanopvattings en bekommernisse is vals," sê die memo.
Die PGA-reeks tel onder die eerste sportligas in die VSA wat teruggekeer het nadat die pandemie die sportwêreld tot stilstand gedwing het. – Reuters